सुबह चार बजे से अजान की आवाज़े लाउडस्पीकर पर शुरू हो जाती हैं। उधर से गुरुद्वारा और शिवमंदिर भी बदों-बदी भगवान् को जगाते हैं। शीला जी को हफ्ते में दो दिन योग की बैठक में जाना होता है। अतः वह मुँह अँधेरे जरूरी कामों से निपटकर तैयार हो जाती हैं। कॉलोनी का चौकीदार पहरा ख़तम करके जा चुका होता है। अलबत्ता रेल की पटरी के जंगल में जाते हुए बुत्त पानी की बोतलें लटकाए, चुपचाप सरकते नज़र आ जाते हैं। दो फर्लांग की सीधी सड़क पर सन्नाटा होता है और कॉलोनी के अंतिम छोर तक सीधा सब कुछ देखा जा सकता है। एक दिन सुबह झुटपुटे में उन्होंने देखा कि वहाँ एक कार रुकी और उसमे से एक बुर्केवाली उतरकर कुछ दूर तक अन्दर आई फिर एक ओर को निकल गयी। तीस बरस में पहली बार कोई बुर्केवाली इधर नज़र आई। सवाल बना ही रहा उनके मन में।